O‘zbekistonlik Arina Fols tennis bo‘yicha xalqaro turnirda g‘alaba qozondi

Toshkentdagi Respublika olimpiya zaxiralari tennis maktabida o‘smirlar va qizlar o‘rtasida Xalqaro tennis federatsiyasi (ITF) musobaqalari taqvimiga kiruvchi an’anaviy xalqaro turnir yakunlandi. Bu haqda O‘zA xabar berdi.

Toshkent shahri mezbonlik qilgan bu yilgi xalqaro turnirda O‘zbekiston, Buyuk Britaniya, Portugaliya, Belarus, Rossiya, Avstraliya, Gruziya, Ukraina, Polsha, Isroil, Hindiston va Qozog‘istondan yosh tennischilar kuch sinashdi.
Actually come back @SVeloso4 pic.twitter.com/NhgWSVSMEG
— Arina Folts (@arinafolts) September 11, 2013
Iste’dodli tennischi — O‘zbekiston chempioni Arina Fols joriy mavsumdagi dastlabki sovrinini qo‘lga kiritdi. Qizlar o‘rtasidagi juftlik musobaqalarida rossiyalik Anastasiya Nefedova bilan hamkorlikda o‘ynagan Arina ketma-ket uchta saralash uchrashuvida zafar quchib, finalga yo‘llanma oldi.
Hal qiluvchi final bahsida Arina Fols va Anastasiya Nefedova birinchi raqamda saralangan juftlik – rossiyalik Anna Yakovleva hamda Darya Krujkovani 6:3, 6:2 hisobida mag‘lubiyatga uchratdi va bosh sovrinni qo‘lga kiritdi.
Bu yutuq to‘rt yildan buyon xalqaro musobaqalarda qatnashib kelayotgan Arina Fols faoliyatidagi oltinchi sovrin bo‘ldi. 17 yoshli tennischi O‘zbekistondagi xalqaro turnirlardan tashqari Bruney va Qirg‘izistonda o‘tkazilgan Xalqaro tennis federatsiyasi taqvimiga kiruvchi nufuzli musobaqalarda ham bosh sovringa ega bo‘lgan.